Kommer oor veiligheid van GPS-horlosies vir kinders  Verskeie organisasies het wêreldwyd al hulle kommer uitgespreek oor GPS-slimhorlosies vir kinders. Foto: TechCrunch.com ŉ Gesin van Pretoria-Oos het ŉ nare ondervinding gehad met ŉ slimtoestel wat veronderstel is om te help om hul kinders veilig te hou. Estelle Rodrigues sê die gesin het verlede naweek ontslae geraak van hul sewejarige dogtertjie se GPS-horlosie, nadat ŉ vreemde stem skielik op dié slimhorlosie onder meer vir hul dogter gevra het wat haar naam is. “Ek het GPS-horlosies vir my kinders van drie, vyf en sewe aangeskaf omdat ons op ŉ veiligheidslandgoed bly en my kinders graag fiets ry. So weet ek altyd waar hulle is, en kan ek ook seker maak hulle ry nie sommer by ons landgoed se hekke uit nie,” sê Rodrigues. Dit was vir die Rodrigues-gesin ook ŉ goeie manier om met hul oudste kind te kommunikeer sonder om haar op ŉ jong ouderdom aan slimfone bloot te stel. “Dit was my dogtertjie se tweede GPS-horlosie en sy het die nuwe een nog net ŉ week lank gehad,” sê Rodrigues. Haar dogtertjie het dié naweek by ŉ maatjie gaan oorslaap en sy het die GPS-horlosie saamgestuur omdat haar dogtertjie maklik met haar deur middel van die horlosie kan kommunikeer. “Die maatjie het Saterdag vir my vertel iemand het met my dogter probeer praat deur die horlosie. Ek het eers gedink dit was ek, en hulle het dalk nie my stem herken nie, maar op daardie oomblik het die horlosie gepiep en die vreemde stem het weer gepraat.” Rodrigues het Sondag ŉ video gemaak van die vreemde stemboodskap. Sy het die vervaardigers van die horlosie gekontak om uit te vind of hulle al voorheen klagtes oor soortgelyke gevalle gehad het. “Hulle het gesê dit het al een maal vantevore gebeur, maar dit was omdat dié betrokke horlosie se IME-nommer deurmekaar geraak met ŉ ander slimfoon wat vir herstel ingestuur is. Hulle het aangebied om my terug te betaal vir die horlosie, maar ons het die aanbod van die hand gewys omdat ons van die toestel ontslae geraak het.” Rodrigues sê sy was geskok om uit te vind daar is eintlik geen regulasies wat die apps op dié soort horlosies vir kinders reguleer nie. “Niemand maak jou bewus van die veiligheidsrisiko’s van hierdie toestelle nie. Die meeste van hierdie horlosies gebruik ŉ ‘SE-tracker’-app en kuberkrakers kan maklik toegang tot die data op dié horlosies kry. “ŉ Misdadiger kan ook toegang kry tot jou kind se GPS-ligging en selfs valse inligting aan ouers stuur oor hul kinders se ligging,” sê Rodrigues. Foto ter illustrasie. Foto: Den1979/Pixabay.com ŉ Noorweegse verslag het al in 2017 ŉ waarskuwing bevat oor die GPS-horlosies vir kinders. Die Noorweegse verbruikersraad het in dié jaar vier van die horlosies getoets en bevind drie daarvan voldoen nie aan enige basiese veiligheidsmaatreëls nie. Die verslag het bevind die horlosies kan data lek wat vreemdelinge in staat stel om persoonlik inligting van ŉ kind te kry. Kuberkrakers kan ook die kind sonder ŉ ouer se medewete kontak. Finn Myrstad, direkteur van digitale beleid by dié verbruikersraad, het aan CBS gesê dit was ontstellend maklik om die sekuriteitsmaatreëls op die horlosies te omseil. Die BBC berig dat Duitsland in November 2017 selfs ŉ stap verder gegaan het en ŉ verbod op die verkope van slimhorlosies vir kinders geplaas. Die land se reguleerder het die horlosies as “spioenasietoestelle” beskryf. Independent.co.uk het in Desember berig dat navorsers by die kuberveiligheidorganisasie Rapid7 sê verskeie slimhorlosies vir kinders op Amazon het ernstige sekuriteitsfoute. Luidens die berig kan kuberkrakers die horlosie se stemkletsfunksies oorneem om direk met die draer van die horlosie te praat. Ouers en verskeie internasionale verbruikerswaghonde het al hul kommer uitgespreek oor speelgoed wat aan die internet gekoppel is, apps vir kinders en selfs baba-monitors. Watchful Dad, ŉ blogger wat veiligheidstoestelle vir kinders resenseer, is egter van mening ouers kan steeds GPS-slimhorlosies vir kinders uittoets. “Ek dink nie dit is die slimhorlosies wat so gevaarlik is nie, maar wel eerder die manier waarop ouers dit gebruik. ŉ GPS-horlosie kan nooit ŉ volwassene se oordeel of toesig vervang nie en dit is beslis nie ŉ kinderoppasser nie. “ŉ GPS-horlosie is vir my ŉ manier om met my kind in verbinding te bly en bied ook ŉ ekstra laag sekuriteit, want ek weet waar hulle is. “GPS-tegnologie is reeds algemeen in gebruik in ons lewens en in baie situasies is dit nuttig. Wat as dit my kan help om my kind te vind as hy ooit verdwaal? Na my mening is dit ŉ klein prys vir gemoedsrus.” Nicholas Thompson, die redakteur van Wired, het in ŉ onderhoud met CBS gesê al meer mense gee hul privaatheid prys vir gemak en innovasie in die era van kunsmatige intelligensie (KI). “KI is afhanklik van data om beter te funksioneer en ons kan die data kry as soveel moontlik inligting van kliënte versamel word.”